Chrám Narodenia presvätej Bohorodičky (Rilský monastier)

Chrám Narodenia presvätej Bohorodičky () je chrám Bulharskej pravoslávnej cirkvi z prvej polovice 19. storočia, ktorý sa nachádza v areáli Rilského monastiera v Kiustendilskej oblasti v juhozápadnom Bulharsku.

Budova má pridelený štatút kultúrnej pamiatky národného významu. Je hlavným zborovým chrámom Rilského monastiera.

 Iné názvy 
Chrám je známy aj ako Monastiersky chrám Narodenia Bohorodičky (), alebo Zborový chrám Rilského monastiera ().
Celkový pohľad na chrám zo západu|náhľad

 Dejiny 
Chrám bol postavený na mieste pôvodného stredovekého hlavného monastierskeho chrámu, ktorého výstavbu inicioval bulharský feudál, protosebastos Chreľo Dragovol a ktorý bol známy pod názvom Chreľov chrám. Tento chrám bol rozmerovo pomerne malý a v priebehu 19. storočia už prestal kapacitne dostačovať potrebám Rilského monastiera. Z tohto dôvodu bol v priebehu roku 1834 zbúraný (napriek tomu, že bol stále v dobrom stave).

Výstavba súčasného chrámu prebiehala v rokoch 18341837. Umelecká výzdoba interiéru budovy prebiehala v rokoch 18371860.

V roku 1992 získala budova štatút kultúrnej pamiatky národného významu.

 Charakteristika budovy 
Pohľad na južnú fasádu chrámu|náhľad|vľavo
Autorom stavby je významný staviteľský majster Pavel Ivanovič, ktorý pochádzal zo slávneho staviteľského rodu z dediny Krimini v tzv. kosturskom regióne (okolie mesta Kastoria v dnešnom Grécku), a ktorého niekoľko generácií sa podieľalo na výstavbe chrámov v monastieroch na Athose. Sám Pavel Ivanovič sa podieľal na výstavbe niekoľkých athoských chrámov a s najväčšou pravdepodobnosťou je autorom Chrámu svätého Juraja v athoskom Zografskom monastieri.

Chrám je postavený z opracovaných kameňov.

Typovo je chrám metamorfózou chrámov tzv. athoského typu. Ako vzorový prototyp poslúžil katolikon v athoskom monastieri Esfigmen, ktorý bol postavený v rokoch 18061810 a je taktiež dielom Pavla Ivanoviča. Rilský chrám však nie je jeho presnou kópiou a od originálu sa významne odlišuje.

Budova je trojkonchálna s celkovo piatimi kupolami, dvomi bočnými kaplnkami a odkrytou galériou, ktorá ohraničuje naos budovy z južnej, severnej a západnej strany a ktorá plnila funkciu chrámovej predsiene, ktorú chrám nemá. Vo vrchnej časti budovu je hlavná os chrámu vyznačená tromi vysokými kupolami, ktoré sú postavené na monumentálnych kamenných tamburoch. Kaplnky pristavané k naosu pri severnej a južnej fasáde sú zasvätené svätému Mikulášovi z Myry a Zosnutiu svätého Ivana Rilského.

Najvýznamnejšou odlišnosťou od chrámov athoského typu je mohutný štítový frontón nad galériou na západnej fasáde chrámu, ktorý je typickým prvkom architektúry tzv. bulharského obrodeneckého baroku.

Naos chrámu je osvetlený prirodzeným svetlom, ktoré preniká otvormi v kupolách a stenách budovy.

Chrám ovplyvnil svojou architektúrou stavby viacerých bulharských obrodeneckých chrámov, medzi inými napríklad monastierskych chrámov Lopušanského a Etropolského monastiera.

 Výzdoba budovy 
 Fresková výzdoba 
Freskovou výzdobou vysokej umeleckej hodnoty sú kompletne pokryté všetky steny chrámu, stropné časti ako aj priestor kupol. Fresky sú dielom najvýznamnejších bulharských zografov 19. storočia, medzi inými na nich pracovali napríklad Dimităr Christov Zograf, Zachari Zograf, bratia Dimităr a Simeon Molerovovi, Toma Vitanov, alebo Stanislav Dospevski. Zachari Zograf je jediným z autorov, ktorý svoje diela v chráme podpísal a napísal aj dátum ich zhotovenia, ktorým je rok 1844. Fresková výzdoba interiéru ako aj vonkajšej galérie prebehla v rokoch 18441846.

 Ikonostasy 
Hlavný ikonostas je monumentálna stavba, ktorá pokrýva celú šírku aj výšku naosu Je dielom Atanasa Teladura zo Samokovu a Petăra Garku. Typovo napodobňuje staršie ikonostasy zhotovené autormi tzv. debarskej rezbárskej školy z dnešného Severného Macedónska. Bol zhotovený v rokoch 18381846 a pozlátený v priebehu rokov 18571858. Ide o najväčší ikonostas na území Bulharska a býva považovaný za jeden najkrajších v rámci Balkánskeho polostrova.

Okrem hlavného ikonostasu sa v naose chrámu nachádzajú ďalšie štyri malé ikonostasy.

V bočnej kaplnke Zosnutia svätého Ivana Rilského sa nachádza pôvodný ikonostas zo zbúraného Chreľovho chrámu, ktorý bol vyrobený ešte v 13. storočí.

 Ďalšia výzdoba 
Ďalšími významnými ozdobnými súčasťami chrámu sú dva z dreva vyrezávané archijerejské tróny ako aj z dreva vyrezávaný baldachýn v priestore nad prestolom. Aj tieto prvky sú rovnako ako hlavný ikonostas dielom skupiny pod vedením Atanasa Teladura.

 Štatút a dôvod pamiatkovej ochrany 
Kategória: kultúrna pamiatka národného významu

Rok vyhlásenia: 1992

Dôvod pamiatkovej ochrany: architektonická, umelecká a historická hodnota budovy

Oficiálny názov na zozname kultúrnych pamiatok: Manastirski chram „Roždestvo Bogorodično“ (, doslovne Monastiersky chrám Narodenia Bohorodičky)

 Galéria 

 Referencie 

 Iné projekty 

Kategória:Stavby v Rile
Kategória:Kultúrne pamiatky v Bulharsku
Kategória:Architektúra z 1837
Kategória:Kostoly z obdobia bulharského národného obrodenia
Kategória:Kostoly zasvätené Narodeniu Panny Márie‎
Kategória:Pravoslávne chrámy v Bulharsku
Kategória:Rila